KIRJALLINEN KYSYMYS E-3524/02 esittäjä(t): Antonios Trakatellis (PPE-DE) komissiolle. Rakennusvirheet Kreikassa: Kifisos-joen alueella ja Peanian liittymässä tapahtuneet onnettomuudet.



Virallinen lehti nro 155 E , 03/07/2003 s. 0163 - 0164



KIRJALLINEN KYSYMYS E-3524/02 esittäjä(t): Antonios Trakatellis (PPE-DE) komissiolle (10. joulukuuta 2002) Aihe: Rakennusvirheet Kreikassa: Kifisos-joen alueella ja Peanian liittymässä tapahtuneet onnettomuudet Asiantuntijoiden tehtyä päätelmänsä Kifisos-joella sattuneiden viimeisten onnettomuuksien ja Peanian liittymän sillan romahtamisen sekä Egnatia-valtatien rakennusvirheiden johdosta, on käynyt ilmi, että nämä hankkeet aloitettiin ilman että sen paremmin rakennusyritykset kuin Kreikan valtion palveluksessa olevat insinöörit, jotka valvoivat hankkeiden edistymistä, olisivat tehneet säädettyjä, ensiarvoisen tärkeitä tutkimuksia. Ottaen huomioon edellä mainitut seikat sekä monet muut hankkeet noin 20 sellaista joissa on havaittu rakennusvirheitä, kysyn komissiolta: 1. Mitä seuraamuksia komissio on määrännyt niille, jotka ovat vastuussa edellä mainituista, yhteisön toisesta tukikehyksestä rahoitetuissa hankkeissa havaituista rakennusvirheistä johtuvista onnettomuuksista, ja mitä seuraamuksia on määrätty näiden hankkeiden urakoitsijoille? 2. Onko komissiolla tietoja yksityiskohtaisesta luettelosta Kreikassa yhteisön rahoituksella toteutetuista hankkeista, joissa on havaittu rakennusvirheitä? 3. Kuinka komissio voisi varmistaa niiden julkisten hankkeiden laadun, joiden rahoittamiseen EU osallistuu, jo rakentamista edeltävässä vaiheessa? 4. Millä muulla tavalla tai millä muilla keinoin komissio voisi toimia turvatakseen Kreikassa avoimuuden, hankkeiden toteutusjärjestelmän luotettavuuden ja näiden rakennusvirheiden välttämisen, jotka voivat vaarantaa kansalaisten hengen? 5. Onko erityinen valvontaneuvosto ESPEL toimittanut raportteja sellaisista yhteisön hankkeista, joiden toteutuksessa on todettu rakennusvirheitä Kreikassa, ja jos se on näin tehnyt, onko virheistä määrätty asianmukaiset seuraamukset? Michel Barnier'n komission puolesta antama vastaus (27. tammikuuta 2003) 1. Seuraamusten asettaminen onnettomuuksien tai vastaavien tapahtumien johdosta kuuluu kansallisille viranomaisille. Komissiolle ei ilmoiteta niistä. 2. Jäsenvaltion toimivaltaiset viranomaiset pitävät tarkkaa luetteloa Kreikassa toteutetuista ja rakennerahastoista osarahoitetuista rakennushankkeista, joissa työn on todettu olleen ala-arvoista. Kansalliset viranomaiset ilmoittavat Euroopan petostentorjuntavirastolle (OLAF) yhteisön varojen väärinkäytöstä, siis myös rakennushankkeista, joissa on todettu huomattavia virheitä ja joita ei voida korjata rakentamalla hanke osittain tai kokonaan uudelleen (ns. luokan iii hankkeet). 3. Kuten kolmannessa yhteisön tukikehyksessä (20002006) säädetään, Kreikan viranomaiset laativat vuonna 2002 toimintaohjelman julkisten töiden parantamiseksi. Suunnitelma sisältää radikaaleja parannuksia suunnittelujärjestelmään. Uudistus, jos se toteutuu, parantanee julkisten töiden laatua. Komissio valmistelee lausuntoaan näistä ehdotuksista ja toimittaa sen piakkoin Kreikan hallitukselle. Tähän pitäisi liittää tärkeänä osana toteutettujen tai toteutettavina olevien julkisten töiden tehostettu kansallinen laadunvalvonta. Komissio lähetti Kreikan viranomaisille joulukuussa 2002 kirjeen, jossa se pyysi tietoja ministeriössä valmisteilla olevasta uudesta päätöksestä, joka koskee laadunvalvontamenettelyjä. 4. Vaikka päävastuu onkin kansallisilla viranomaisilla, komissio tekee yksittäisiä tarkastuksia yhteisön varoista Kreikassa osarahoitettaviin hankekohteisiin. Tavoitteena on varmistaa, että yhteisön varat käytetään asianmukaisesti ja voimassa olevan asetuksen mukaisesti. 5. Laadunvalvontakonsultti (ESPEL) toimittaa raporttinsa Kreikan toimivaltaisille viranomaisille. Nämä päättävät ESPEL:n raporttien perusteella tarvittavista toimenpiteistä, joihin kuuluvat myös seuraamukset voimassa olevan lainsäädännön vaatimusten mukaisesti. Kreikan viranomaiset toimittavat säännöllisesti tiedot Euroopan petostentorjuntavirastolle ESPEL:n havainnoista luokan iii hankkeiden osalta ja niihin liittyvistä jatkotoimista.